LT Europos Sąjungos oficialusis leidinys C 58/24

Pranešimas apie dalinį antidempingo tyrimo dėl tam tikrų importuojamų Indijos, Indonezijos ir Malaizijos kilmės riebalų alkoholių ir jų mišinių atnaujinimą

2013/C 58/08

2011 m. gegužės mėn. Reglamentu (ES) Nr. 446/2011 (1) Komisija nustatė laikinąjį antidempingo muitą tam tikriems importuojamiems Indijos, Indonezijos ir Malaizijos kilmės riebalų alkoholiams ir jų mišiniams (toliau – FOH), o 2011 m. lapkričio mėn. Tarybos įgyvendinimo reglamentu (ES) Nr. 1138/2011 (2) (toliau – galutinis reglamentas) tiems patiems importuojamiems produktams nustatytas galutinis antidempingo muitas.

2012 m. sausio 21 d. bendrovė „PT Ecogreen Oleochemicals“ (Indonezijos eksportuojantis FOH gamintojas), „Ecogreen Oleochemicals (Singapore) Pte. Ltd“ ir „Ecogreen Oleochemicals GmbH“ (toliau kartu – „Ecogreen“) pateikė prašymą (byla T-28/12) Bendrajam Teismui panaikinti galutinio reglamento nuostatas, susijusias su „Ecogreen“ taikomu antidempingo muitu. „Ecogreen“ užginčijo jos eksporto kainos koregavimą, atliktą pagal pagrindinio reglamento 2 straipsnio 10 dalies i punktą, siekiant palyginti tą eksporto kainą su bendrovės normaliąja verte.

Byloje T-249/06 („Interpipe Nikopolsky Seamless Tubes Plant Niko Tube ZAT“ (toliau – „Interpipe Niko Tube ZAT“) ir „Interpipe Nizhnedneprovsky Tube Rolling Plant VAT“ (toliau – „Interpipe NTRP VAT“) prieš Europos Bendrijų Tarybą) Bendrasis Teismas panaikino Reglamento (EB) Nr. 954/2006 1 straipsnį tiek, kiek jis susijęs su „Interpipe NTRP VAT“, inter alia, dėl akivaizdžios vertinimo klaidos, padarytos atlikus koregavimą pagal 2 straipsnio 10 dalies i punktą, ir tiek, kiek jis su „Interpipe Niko Tube ZAT“ susijęs dėl kitų priežasčių. 2012 m. vasario 16 d. Teisingumo Teismas atmetė Tarybos ir Komisijos pateiktą apeliacinį skundą (sujungtos bylos C-191/09 P ir C-200/09 P).

Atsižvelgiant į tai, kad su koregavimu, atliktu pagal pagrindinio reglamento 2 straipsnio 10 dalies i punktą, susijusios faktinės aplinkybės „Ecogreen“ atžvilgiu yra panašios į „Interpipe NTRP VAT“, nutarta, kad „Ecogreen“ taikomą dempingo skirtumą reikėtų perskaičiuoti neatliekant koregavimo pagal 2 straipsnio 10 dalies i punktą. Todėl 2012 m. gruodžio 21 d. paskelbtas atgaline data taikomas 2012 m. gruodžio 11 d. Tarybos įgyvendinimo reglamentas (ES) Nr. 1241/2012 (3), kuriuo iš dalies keičiamas Įgyvendinimo reglamentas (ES) Nr. 1138/2011, kuriuo tam tikriems importuojamiems Indijos, Indonezijos ir Malaizijos kilmės riebalų alkoholiams ir jų mišiniams nustatomas galutinis antidempingo muitas ir laikinojo muito galutinis surinkimas. Jame „Ecogreen“ atžvilgiu nustatytas dempingo skirtumas yra laikomas de minimis pagal pagrindinio reglamento 9 straipsnio 3 dalį. Todėl tyrimas „Ecogreen“ atžvilgiu nutrauktas nenustatant priemonių.

Dempingo skirtumas, pagrįstas bendradarbiaujančiam eksportuojančiam Indonezijos gamintojui nustatytu didžiausiu dempingo skirtumu ir nustatytas visoms Indonezijos bendrovėms, išskyrus kitą eksportuojantį gamintoją (P.T.Musim Mas, toliau – PTMM), kuriam nustatytas individualus dempingo skirtumas, buvo peržiūrėtas siekiant atsižvelgti į perskaičiuotą „Ecogreen“ nustatytą dempingo skirtumą.

1. Antidempingo tyrimo dalinis atnaujinimas

Reikia iš naujo išnagrinėti, ar perskaičiuotas dempingo skirtumas, taikomas „Ecogreen“, kurios prekės dabar laikomos eksportuotomis ne dempingo kainomis, ir Indonezijos bendrovių, išskyrus PTMM, dempingo skirtumo pokytis, nustatytas 2012 m. gruodžio 11 d. Tarybos įgyvendinimo reglamentu (ES) Nr. 1241/2012, gali turėti kokios nors įtakos Įgyvendinimo reglamente (ES) Nr. 1138/2011, kuriuo tam tikriems importuojamiems Indijos, Indonezijos ir Malaizijos kilmės riebalų alkoholiams ir jų mišiniams nustatomas galutinis antidempingo muitas ir laikinojo muito galutinis surinkimas, pateiktoms išvadoms, susijusioms su žala ir priežastiniu ryšiu.

Todėl Komisija nusprendė atnaujinti antidempingo tyrimą dėl tam tikrų importuojamų Indijos, Indonezijos ir Malaizijos kilmės riebalų alkoholių ir jų mišinių, siekdama įvertinti šių pokyčių įtaką toms išvadoms.

2. Tvarka

Komisija, pasitarusi su Patariamuoju komitetu ir nustačiusi, kad antidempingo tyrimo dalinis atnaujinimas yra pateisinamas, iš dalies atnaujina pagal pagrindinio reglamento 5 straipsnį pranešimu Europos Sąjungos oficialiajame leidinyje (4) inicijuotą antidempingo tyrimą dėl tam tikrų importuojamų Indijos, Indonezijos ir Malaizijos kilmės riebalų alkoholių ir jų mišinių.

Atnaujinamo tyrimo sritis yra susijusi tik su 2012 m. gruodžio 11 d. Tarybos įgyvendinimo reglamentu (ES) Nr. 1241/2012 nustatytų pokyčių įtakos nustatytiems faktams, susijusiems su žala ir priežastiniu ryšiu, įvertinimu.

Visos suinteresuotosios šalys yra raginamos pareikšti savo nuomonę, pateikti informaciją ir patvirtinamuosius dokumentus. Šią informaciją ir patvirtinamuosius dokumentus Komisija turi gauti per 3 dalies a punkte nustatytą terminą.

Be to, Komisija gali išklausyti suinteresuotąsias šalis, jei jos pateikia prašymą, kuriame nurodo svarbias priežastis, dėl kurių reikėtų jas išklausyti. Tokį prašymą privalu pateikti per 3 dalies b punkte nustatytą terminą.

3. Terminai

a) Terminas, per kurį šalys turi pranešti apie save ir pateikti informaciją

Norėdamos, kad atliekant šį tyrimą būtų atsižvelgta į jų pastabas, visos suinteresuotosios šalys privalo pranešti apie save Komisijai, pareikšti savo nuomonę ir pateikti kitą informaciją per 20 dienų nuo šio pranešimo paskelbimo Europos Sąjungos oficialiajame leidinyje dienos, jeigu nenurodyta kitaip. Atkreipiamas dėmesys į tai, kad daugumos pagrindiniame reglamente išdėstytų procesinių teisių įgyvendinimas priklauso nuo to, ar per minėtą terminą šalis pranešė apie save.

b) Išklausymas

Per tą patį 20 dienų terminą visos suinteresuotosios šalys taip pat gali kreiptis prašydamos, kad Komisija jas išklausytų.

4. Rašytinė informacija ir susirašinėjimas

Visa suinteresuotųjų šalių informacija ir prašymai privalo būti pateikiami raštu (ne elektronine forma, nebent nurodyta kitaip), nurodant suinteresuotosios šalies pavadinimą, adresą, e. pašto adresą, telefono ir fakso numerius. Visa rašytinė informacija, įskaitant informaciją, kurios prašoma šiame pranešime ir slaptą suinteresuotųjų šalių susirašinėjimą, ženklinama „riboto naudojimo“ grifu (5), ir pagal pagrindinio reglamento 19 straipsnio 2 dalies nuostatas kartu pateikiamas nekonfidencialus variantas su užrašu „suinteresuotosioms šalims susipažinti“.

Komisijos adresas susirašinėjimui:

European Commission Directorate-General for Trade Directorate H Office: N105 08/020 1049 Bruxelles/Brussel BELGIQUE/BELGIË Faks. +32 22956505

5. Nebendradarbiavimas

Tais atvejais, kai suinteresuotoji šalis atsisako leisti susipažinti su būtina informacija, jos nepateikia per nustatytus terminus arba akivaizdžiai trukdo tyrimui, pagal pagrindinio reglamento 18 straipsnį teigiamos arba neigiamos išvados gali būti daromos remiantis turimais faktais.

Nustačius, kad suinteresuotoji šalis pateikė melagingą ar klaidinančią informaciją, į ją neatsižvelgiama, o remiamasi turimais faktais pagal pagrindinio reglamento 18 straipsnį. Jei suinteresuotoji šalis nebendradarbiauja arba bendradarbiauja tik iš dalies ir remiamasi turimais faktais, rezultatas gali būti mažiau palankus tai šaliai nei tuo atveju, jei ji būtų bendradarbiavusi.

6. Asmens duomenų tvarkymas

Pažymima, kad visi per šį tyrimą surinkti asmens duomenys bus naudojami laikantis 2000 m. gruodžio 18 d. Europos Parlamento ir Tarybos reglamento (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (6).

7. Bylas nagrinėjantis pareigūnas

Taip pat pažymima, kad suinteresuotosios šalys, manančios, jog patiria sunkumų naudodamosi teise į gynybą, gali reikalauti, kad nagrinėjant bylą dalyvautų Prekybos generalinio direktorato pareigūnas. Šis pareigūnas yra suinteresuotųjų šalių ir Komisijos tarnybų tarpininkas, kuris prireikus tarpininkauja sprendžiant procedūrinius klausimus, galinčius turėti įtakos jų interesų apsaugai atliekant šį tyrimą, ypač galimybės susipažinti su byla, konfidencialumo, terminų pratęsimo bei raštu ir (arba) žodžiu pateiktų nuomonių aiškinimo klausimus. Daugiau informacijos ir kontaktinius duomenis suinteresuotosios šalys gali rasti bylas nagrinėjančio pareigūno tinklalapiuose Prekybos generalinio direktorato svetainėje (http://ec.europa.eu/trade/tackling-unfair-trade/hearing-officer/index_en.htm).

(1) OL L 122, 2011 5 11, p. 47.

(2) OL L 293, 2011 11 11, p. 1.

(3) OL L 352, 2012 12 21, p. 1.

(4) OL C 219, 2010 8 13, p. 12.

(5) Tai reiškia, kad dokumentas skirtas tik vidaus naudojimui. Jis saugomas pagal Europos Parlamento ir Tarybos reglamento (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais 4 straipsnį (OL L 145, 2001 5 31, p. 43). Pagal pagrindinio reglamento 19 straipsnį ir PPO Susitarimo dėl 1994 m. GATT VI straipsnio įgyvendinimo (Antidempingo susitarimo) 6 straipsnį tai yra konfidencialus dokumentas.

(6) OL L 8, 2001 1 12, p. 1.